Il-kumpanija WasteServ ħabbret li fl-1 ta’ April ser tkun qed tniedi sistema ġdida ta’ e-Quotations bil-għan li jkun hemm aktar trasparenza fix-xiri tal-kumpanija. Skont ir-Regolamenti dwar il-Kuntratti Pubbliċi, xogħolijiet, prodotti u servizzi b’valur minimu ta’ €2,500 (VAT eskluż) ġeneralment jinxtraw permezz ta’ sejħa pubblika, filwaqt li xogħolijiet, prodotti u servizzi li għandhom valur inqas minn dan jistgħu jinxtraw permezz ta’ sistema aktar sempliċi fejn l-għażla taqa’ fuq l-irħas stima konformi mal-kundizzjonijiet speċifikati minn fost minimu ta’ tlett stimi li jinġabru direttament mill-operaturi.  Bis-sistema l-ġdida dawn ukoll ser jibdew ikunu miġbura permezz ta’ sejħa pubblika għaliex mill-1 ta’ April 2014 ser jibdew ikunu aċċessibbli għal kulħadd minn fuq is-sit elettroniku tal-WasteServ. Barra minn hekk, kull min huwa interessat li jagħti stima ta’ xogħolijiet, prodotti u servizzi lil WasteServ ser ikun jista’ jirreġistra bħala Supplier minn fuq is-sit tal-kumpanija sabiex jibda jirċievi notifika kull darba li jkun hemm sejħa għal stima li taqbel man-natura tan-negozju skont kif kien speċifikat fil-fażi tar-reġistrazzjoni. Is-sistema tinkludi wkoll il-faċilità li wieħed jissottometti l-istima tiegħu direttament minn fuq il-websajt.  Dawn awtomatikament ser jidħlu fil-programm finanzjarju tal-kumpanija biex b’hekk tiżdied l-effiċjenza fuq livell amministrattiv. Il-Ministru għall-Iżvilupp Sostenibbli, l-Ambjent u t-Tibdil fil-Klima, l-Onorevoli Leo Brincat kien ukoll preżenti għat-tnedija ta’ din l-inizjattiva u saħaq li bħala Ministeru qed jagħtu l-appoġġ  sħiħ tagħhom għal din l-inizjattiva ġdida tal-Wasteserv li permezz tagħha l-internet ser ikun qed jintuża biex stimi ta’ prodotti, servizzi u xogħlijiet jinkisbu fuq il-websajt tal-kumpanija nnifisha.